ชอบทำบุญ
ถ้าไม่ใช่คนใกล้ชิดไม่ค่อยมีใครรู้ว่าพ่อหนุ่มนักซิ่ง คุณป้อง &#8220;สาระ ล่ำซำ&#8221; กรรมการผู้จัดการ บริษัท เมืองไทยประกันชีวิต จะชอบเข้าวัดทำบุญทุกทีที่มีโอกาส
1 ต.ค. 2557

ถ้าไม่ใช่คนใกล้ชิดไม่ค่อยมีใครรู้ว่าพ่อหนุ่มนักซิ่ง คุณป้อง “สาระ ล่ำซำ” กรรมการผู้จัดการ บริษัท เมืองไทยประกันชีวิต จะชอบเข้าวัดทำบุญทุกทีที่มีโอกาส
เมื่อวันอาทิตย์ที่ 28 ก.ย.นี้ ก็ได้ร่วมคณะไปกับทีมผู้บริหารของเดอะมอลล์กรุ๊ป โดยมี พิตราภรณ์ บุณยรัตพันธุ์ รองกรรมการผู้จัดการ ไปควบคุมงานบุญของนายไม่ให้ขาดตกบกพร่องที่วัดเล่งเน่ยยี่ โดยไปบริจาคข้าวสารไฮโซ ข้าวไรซ์เบอร์รี่สีแดง ที่มีคุณค่าทางอาหารเพียบ มีกรดโฟลิกที่ช่วยเรื่องเลือดดีต่อผู้ป่วยโรคเบาหวานและสตรีมีครรภ์
ข้าวที่นำไปบริจาคในเทศกาลถือศีลกินเจในครั้งนี้ ก็ต้องเป็นเลขมงคล 999 ถุง บรรจุถุงละ 1 กิโลกรัม ข้าวล็อตนี้จึงหย่อน 1 ตัน ไปกิโลนึง ข้าวไรซ์เบอร์รี่นี้ได้นำมาจากโครงการเพื่อนพึ่ง (ภาฯ) ยามยาก ที่มี พระเจ้าวรวงศ์เธอ พระองค์เจ้าโสมสวลี พระวรราชาทินัดดามาตุ ประทานคำแนะนำในการหุงข้าวนี้ด้วยการนำไปล้างฝุ่นให้สะอาดแล้วแช่น้ำทิ้งไว้ 20 นาที แล้วจึงนำมาหุง จะได้ข้าวนุ่มสีแดงน่ารับประทาน แถมทำให้สุขภาพดีอีกด้วย
หลังทำบุญทุกคนหน้าตาสดใส อิ่มบุญกันทั่วหน้าค่ะ